ส่วนที่ 3

ฐานะการเงินและผลการดำเนินงาน

13. ข้อมูลทางการเงินที่สำคัญ 

  --------------------------------------- ----------- ----------- -----------
  (หน่วย : พันบาท)                                                  

                                          2556        2555        2554

  งบการเงินโดยสรุป                                                  

  รายได้รวม                                1,395,467   1,287,468   1,092,992

  รายได้ค่ารักษาพยาบาล                       1,370,615   1,264,007   1,071,226

  รายได้อื่น                                 24,852      23,461      21,766

  ต้นทุนค่ารักษาพยาบาล                        1,052,366   967,015     853,993

  กำไรขั้นต้น                                318,249     296,992     217,233

  ค่าใช้จ่ายในการบริหาร                       105,837     96,535      89,187

  ดอกเบี้ยจ่าย                               -           -           3,254

  ภาษีเงินได้                                46,769      51,150      44,811

  กำไรสุทธิ                                 190,495     172,768     101,747

  กำไรสุทธิต่อหุ้น (บาท)                       1.27        1.15        0.68

                                                                  

  สินทรัพย์หมุนเวียน                           444,798     346,922     246,306

  สินทรัพย์ไม่หมุนเวียน                         860,187     841,102     779,746

  สินทรัพย์รวม                               1,304,985   1,188,024   1,026,052

  หนี้สินหมุนเวียน                             136,905     138,949     135,115

  หนี้สินไม่หมุนเวียน                           42,162      41,057      23,993

  หนี้สินรวม                                 179,067     180,006     159,108

  ส่วนของผู้ถือหุ้น                             1,125,918   1,008,018   866,944
  --------------------------------------- ----------- ----------- -----------

  --------------------------------------- ---------- ---------- ----------
                                          2556       2555       2554

  อัตราส่วนทางการเงิน                                              

  อัตราส่วนสภาพคล่อง                                               

  อัตราส่วนสภาพคล่อง (เท่า)                   3.25       2.50       1.82

  อัตราส่วนสภาพคล่องหมุนเร็ว (เท่า)             3.02       2.27       1.58

  อัตราส่วนสภาพคล่องกระแสเงินสด (เท่า)         1.65       1.57       1.46

  อัตราส่วนหมุนเวียนลูกหนี้การค้า (เท่า)           23.83      24.73      25.75

  ระยะเวลาเก็บหนี้เฉลี่ย (วัน)                  15.32      14.76      14.17

  อัตราส่วนหมุนเวียนสินค้าคงเหลือ (เท่า)          33.78      30.45      30.17

  ระยะเวลาขายสินค้าเฉลี่ย (วัน)                10.81      11.99      12.10

  อัตราส่วนหมุนเวียนเจ้าหนี้ (เท่า)               17.08      15.67      15.34

  ระยะเวลาชำระหนี้ (วัน)                     21.37      23.29      23.80

  วงจรเงินสด (วัน)                          4.76       3.46       2.47

                                                                

  อัตราส่วนความสามารถในการทำกำไร                                  

  อัตรากำไรขั้นต้น (%)                        23.22      23.50      20.28

  อัตราผลตอบแทนต่อรายได้ค่ารักษาพยาบาล (%)     13.90      13.67      9.50

  อัตรากำไรจากการดำเนินงาน (%)              15.50      15.86      11.95

  อัตรากำไรอื่น (%)                          1.78       1.82       1.99

  อัตราส่วนเงินสดต่อการทำกำไร (%)             107.22     107.58     136.56

  อัตรากำไรสุทธิ (%)                         13.65      13.42      9.31

                                                                

  อัตราส่วนวิเคราะห์นโยบายทางการเงิน                                 

  อัตราส่วนหนี้สินต่อส่วนของผู้ถือหุ้น (เท่า)          0.16       0.18       0.18

  อัตราส่วนความสามารถชำระดอกเบี้ย (เท่า)       -          -          46.05
  --------------------------------------- ---------- ---------- ----------

14. การวิเคราะห์และคำอธิบายของฝ่ายจัดการ (Management Discussion and Analysis
: MD&A)

บริษัทฯ ประกอบธุรกิจโรงพยาบาลเอกชน 2 แห่ง อันได้แก่ โรงพยาบาลเอกชล
ที่ปัจจุบันดูแลรักษาคนไข้สิทธิทั่วไป และโรงพยาบาลเอกชล 2
ที่ดูแลรักษาทั้งคนไข้สิทธิทั่วไปและคนไข้ที่มีประกันสังคม
โดยฐานลูกค้าส่วนใหญ่เป็นผู้มีภูมิลำเนาหรือเป็นพนักงานของโรงงานที่อยู่ในเขตจังหวัดชลบุรีและจังหวัดใกล้เคียง

ผลการดำเนินงาน

รายได้จากการขายและการให้บริการ

รายได้ค่ารักษาพยาบาลรวมของโรงพยาบาลทั้งสองแห่งเพิ่มขึ้นจาก 1,264.01 ล้านบาท ในปี
2555 เป็น 1,370.62 ล้านบาท ในปี 2556 หรือเพิ่มขึ้น 8.4%
เป็นผลจากรายได้ค่ารักษาคนไข้ทั่วไปที่เพิ่มขึ้น 66.84 ล้านบาทหรือ 6.8%
สัดส่วนรายได้จากกลุ่มผู้ป่วยทั่วไปเมื่อเทียบกับกลุ่มผู้ป่วยประกันสังคมอยู่ที่ 77 : 23 ในปี 2556
เทียบกับปี 2555 อยู่ที่ 78 : 22

รายละเอียดสำหรับโรงพยาบาลแต่ละแห่งมีดังนี้

  (1) โรงพยาบาลเอกชล มีรายได้ค่ารักษาพยาบาลเพิ่มขึ้นจาก 847.04 ล้านบาท ในปี
  2555เป็น 899.21 ล้านบาท ในปี 2556 หรือเพิ่มขึ้น 6.2%
  ส่วนใหญ่มาจากปริมาณคนไข้ผู้ป่วยนอกทั่วไปที่เพิ่มขึ้น 2.2%
  อัตราการครองเตียงโดยเฉลี่ยอยู่ที่ประมาณ 68%
  โดยมีระดับแตกต่างกันไปในแต่ละช่วงเวลาของปี

  (2) โรงพยาบาลเอกชล 2 มีรายได้ค่ารักษาพยาบาลเพิ่มขึ้นจาก 416.97 ล้านบาทในปี 2555
  เป็น 471.40 ล้านบาท ในปี 2556 หรือเพิ่มขึ้น 13.1%
  เนื่องจากจำนวนคนไข้ผู้ป่วยนอกทั่วไปที่เพิ่มขึ้น 13.2% และจากจำนวนผู้ประกันตนที่เพิ่มขึ้นจาก
  137,333 ราย ในปี 2555 เป็น 148,515 ราย ณ สิ้นปี 2556 หรือเพิ่มขึ้น 8.1%
  จากยอดโควต้าที่ได้รับ 130,000 ราย จึงส่งผลให้รายได้ประกันสังคมเพิ่มขึ้นจำนวน 38.84
  ล้านบาท หรือ 13.8% จากปีก่อน

รายได้อื่น ๆ

รายได้อื่น ๆ เพิ่มขึ้น 1.39 ล้านบาท หรือ 5.9% จากปีก่อน ส่วนใหญ่เป็นผลตอบแทนจาก
เงินลงทุนระยะสั้นในกองทุนรวมตราสารรัฐตลาดเงินที่มีสภาพคล่องสูงและกองทุนรวมตราสารหนี้ต่างประเทศ
ซึ่งเป็นจำนวนเพิ่มขึ้น 1.37 ล้านบาท เมื่อเทียบกับปีก่อน

ต้นทุนค่ารักษาพยาบาล และค่าใช้จ่ายในการบริหาร

ต้นทุนค่ารักษาพยาบาลและค่าใช้จ่ายในการบริหารรวมทั้งสองโรงพยาบาล ของปี 2556 เท่ากับ
1,158.20 ล้านบาท เพิ่มขึ้นจากปีก่อน 94.65 ล้านบาท หรือคิดเป็น 8.9%
มีสาเหตุหลักมาจากต้นทุนยา เวชภัณฑ์ และค่าธรรมเนียมแพทย์ ที่ผันแปรไปตามปริมาณคนไข้
ค่าใช้จ่ายคงที่ด้านพนักงานบางส่วนเพิ่มขึ้นจากนโยบายการปรับค่าแรงขั้นต่ำเป็น 300 บาทต่อวัน
ทั้งนี้เมื่อเปรียบเทียบอัตราส่วนต้นทุนค่ารักษาพยาบาลและค่าใช้จ่ายในการบริหารต่อรายได้รวมของปีนี้กับปีก่อน
นับว่ามีอัตราส่วนที่ใกล้เคียงกัน คือจาก 82.6% ในปี 2555 เป็น 83.0% ในปี 2556
ซึ่งการควบคุมรายจ่ายอย่างมีประสิทธิภาพนี้ เป็นผลมาจากรายได้จากคนไข้ผู้ป่วยทั่วไปที่เพิ่มขึ้น
และจำนวนผู้ประกันตนที่เกินโควตาที่ได้รับจำนวน 130,000 ราย ทำให้บริษัทฯ
สามารถบริหารจัดการทรัพยากรด้านบุคลากรและการดำเนินงานต่าง ๆ ได้ดีขึ้น โดยบริษัทฯ
มีนโยบายรณรงค์ปลูกจิตสำนึกให้พนักงานลดค่าใช้จ่าย อาทิ การลดการใช้ลิฟต์
การปิดไฟหรือปิดเครื่องปรับอากาศในช่วงพักกลางวัน การใช้กระดาษสองหน้า เป็นต้น

ดอกเบี้ยจ่าย

ปัจจุบันบริษัทฯ ไม่มีภาระหนี้สินเงินกู้ทุกประเภท จึงไม่มีภาระดอกเบี้ยจ่าย

ภาษีเงินได้

ภาษีเงินได้นิติบุคคลลดลง 4.79 ล้านบาท หรือ 9.3% จากปีก่อน
ซึ่งเป็นค่าใช้จ่ายที่ผันแปรตามกำไรของบริษัทฯ ทั้งนี้ ในปี 2556 บริษัทฯ
ยังได้รับผลของอัตราภาษีที่ปรับลดลงจาก 23% เหลือเพียง 20%

กำไรสุทธิ

ในปี 2556 บริษัทฯ มีกำไรสุทธิ 190.50 ล้านบาท เพิ่มขึ้นจากปีก่อน จำนวน 18.13 ล้านบาท
หรือคิดเป็น 10.5% โดยมีอัตรากำไรขั้นต้นที่ระดับ 23.2% ในปี 2556 ใกล้เคียงจากปีก่อน อยู่ที่
23.5% และมีกำไรต่อหุ้นขั้นพื้นฐานของปี 2556 เท่ากับ 1.27 บาทต่อหุ้น เพิ่มขึ้นจากปีก่อน
ซึ่งมีกำไรต่อหุ้น เท่ากับ 1.15 บาทต่อหุ้น

กำไรเบ็ดเสร็จรวมสำหรับปี

กำไรเบ็ดเสร็จรวมเพิ่มขึ้น 2.66 ล้านบาท หรือ 1.40% จากปีก่อน
จากการตีมูลค่ายุติธรรมของหลักทรัพย์เผื่อขาย - บริษัท กรุงเทพดุสิตเวชการ จำกัด (มหาชน)
ที่ปรับมูลค่าเพิ่มขึ้น ณ วันสิ้นปี

ฐานะการเงิน

สินทรัพย์

ส่วนประกอบที่สำคัญของสินทรัพย์ที่มีการเปลี่ยนแปลงที่เป็นนัยสำคัญ และคุณภาพของสินทรัพย์ ณ สิ้นปี
2556 มีดังนี้

-   เงินสดและรายการเทียบเท่าเงินสด 266.08 ล้านบาท เพิ่มขึ้นจากปีก่อน 38.16 ล้านบาท
    ซึ่งเป็นไปตามกระแสเงินสดที่ได้มาและใช้ไปสุทธิ

-   เงินลงทุนชั่วคราว จำนวนเงิน 50.32 ล้านบาท
    เป็นการลงทุนในกองทุนรวมตราสารหนี้ต่างประเทศ ระยะเวลา 3 เดือน
    ซึ่งจะครบกำหนดในเดือนกุมภาพันธ์ 2557 มีอัตราผลตอบแทน 3.25% ต่อปี

-   ลูกหนี้การค้าสุทธิ 58.46 ล้านบาท เพิ่มขึ้นจากปีก่อน 4.27 ล้านบาท ประกอบด้วย
    ลูกหนี้การค้าปัจจุบันที่ยังไม่ครบกำหนดชำระจำนวน 48.50 ล้านบาท เพิ่มขึ้น 3.09 ล้านบาท
    จากปี 2555 โดยมีระยะเวลาเก็บหนี้เฉลี่ยเพียง 15 วัน
    ซึ่งลูกหนี้เหล่านี้ล้วนเป็นลูกหนี้ที่มีคุณภาพ ทั้งจากหน่วยงานภาครัฐ บริษัทประกันภัย
    บริษัทประกันชีวิต และบริษัทที่มีสัญญาส่งตัวพนักงานมารักษากับทางโรงพยาบาล
    สำหรับลูกหนี้ที่เป็นคนไข้ทั่วไปมีไม่มากนัก เพราะส่วนใหญ่จะชำระเป็นเงินสด ทั้งนี้ ทางบริษัทฯ
    ได้มีการพิจารณาทบทวนการตั้งค่าเผื่อหนี้สงสัยจะสูญและการตัดหนี้สูญ เป็นประจำทุกไตรมาส
    ตามมาตรฐานการบัญชีที่ได้กำหนดไว้

- เงินลงทุนระยะยาวเผื่อขาย เป็นหลักทรัพย์ในความต้องการของตลาด คือ บริษัท
กรุงเทพดุสิตเวชการ จำกัด (มหาชน) ในราคาทุนที่ 2.20 ล้านบาท และ ณ วันที่ 31 ธันวาคม
2556 บริษัทฯ ได้บันทึกบัญชีตามราคายุติธรรม เป็นเงิน 78.33 ล้านบาท
มีกำไรที่ยังไม่เกิดขึ้นจริงจากการเปลี่ยนแปลงมูลค่าจำนวน 60.91 ล้านบาท คิดเป็น 2,768.5%

-   สินค้าคงเหลือ 31.23 ล้านบาท เพิ่มขึ้น 0.15 ล้านบาท จากปีก่อน ประกอบด้วย
    การเพิ่มขึ้นของสินค้าคงเหลือประเภทยาและเวชภัณฑ์จำนวน 0.39 ล้านบาท
    ในขณะที่วัสดุสิ้นเปลืองลดลง 0.23 ล้านบาท บริษัทฯพิจารณาแล้วว่า
    สินค้าทั้งหมดเป็นสินทรัพย์ที่มีคุณภาพ มีการหมุนเวียนเบิกจ่ายตลอดเวลา
    โดยมีระยะเวลาขายสินค้าเฉลี่ยเพียง 11 วัน
    จึงไม่จำเป็นต้องตั้งค่าเผื่อสินค้าเสื่อมสภาพหรือล้าสมัยแต่อย่างใด

-   สินทรัพย์ถาวร บริษัทฯ ได้ดำเนินการบันทึกรายการสินทรัพย์ทุกอย่าง
    โดยเฉพาะที่เกี่ยวข้องกับการปรับปรุง ซ่อมแซมต่อเติม รวมทั้งเครื่องมือเครื่องใช้
    และอุปกรณ์ทางการแพทย์ ตามหลักการบัญชีที่รับรองโดยทั่วไป
    และได้ดำเนินการตัดค่าเสื่อมราคา
    ตามระยะเวลาที่คาดว่าจะได้รับประโยชน์เชิงเศรษฐกิจของสินทรัพย์นั้น และในระหว่างปี
    2556 บริษัทฯ ได้ลงทุนเพิ่มในสินทรัพย์ถาวร รวมทั้งสิ้น 67.02 ล้านบาท โดยมีการลงทุนหลัก
    ๆ ได้แก่ การจัดตั้งแผนกสวนหัวใจและหลอดเลือด
    โดยมีการจัดซึ้ออุปกรณ์เครื่องสวนหัวใจและหลอดเลือด 18.89 ล้านบาท
    เครื่องตรวจหัวใจด้วยคลื่นเสียง 3.17 ล้านบาท และงานปรับปรุงสถานที่พร้อมตกแต่ง 11.80
    ล้านบาท รวมทั้งซื้ออุปกรณ์เครื่องมือแพทย์อื่น ๆ เช่น เครื่องอัลตราซาวด์ 1.70 ล้านบาท
    เป็นต้น

หนี้สินและแหล่งที่มาของเงินทุน

ความเหมาะสมของโครงสร้างเงินทุน

บริษัทฯ มีทรัพย์สินถาวรประเภท ที่ดิน อาคาร และอุปกรณ์ สุทธิ จำนวน 754.96 ล้านบาท
โดยเป็นการชำระด้วยเงินทุนในส่วนของผู้ถือหุ้นที่มีอยู่จำนวน 1,125.92 ล้านบาท
ซึ่งเป็นจำนวนที่มากกว่าทรัพย์สินถาวร
จึงนับว่าเป็นการได้มาของทรัพย์สินถาวรจากแหล่งเงินทุนระยะยาวที่เหมาะสม
ส่วนค่าใช้จ่ายปกติในการประกอบกิจการมีที่มาจากกระแสเงินสดจากการดำเนินงาน นอกจากนี้
ยังมีเงินฝากธนาคารจำนวนหนึ่งไว้รองรับรายจ่ายอื่น ๆ ที่จำเป็นของบริษัทฯ
ตามแผนการลงทุนต่อเนื่อง

หนี้สิน

บริษัทฯ อยู่ในภาวะปลอดหนี้เงินกู้ยืมทั้งระยะสั้นและระยะยาว
หนี้สินส่วนใหญ่ที่มีเกิดจากเจ้าหนี้การค้า ซึ่งก็ได้รับการชำระเงินตรงเวลาเสมอ
ส่วนหนี้สินไม่หมุนเวียนของบริษัทฯ เป็นการประมาณหนี้สินผลประโยชน์พนักงานภายหลังเกษียณอายุ
จำนวน 26.94 ล้านบาท และหนี้สินภาษีเงินได้รอการตัดบัญชี จำนวน 15.23 ล้านบาท
บันทึกตามมาตรฐานการบัญชีฉบับใหม่

บริษัทฯ มีภาระผูกพันจากหนังสือค้ำประกันของธนาคารพาณิชย์แห่งหนึ่ง
โดยใช้เงินฝากประจำของบริษัทฯ เป็นหลักประกันการใช้ไฟฟ้าต่อการไฟฟ้าส่วนภูมิภาค
และหลักประกันต่อสำนักงานประกันสังคม ในวงเงินรวม 13.06 ล้านบาท

ส่วนของผู้ถือหุ้น

อัตราส่วนหนี้สินต่อส่วนของผู้ถือหุ้น ลดลงจาก 0.18 เท่า ณ สิ้นปี 2555 เป็น 0.16 เท่า ณ สิ้นปี
2556 เป็นผลจากการชำระคืนเงินกู้ระยะยาวก่อนครบกำหนดตั้งแต่ปี 2554
การเปลี่ยนแปลงเพิ่มขึ้นของมูลค่าหลักทรัพย์เผื่อขาย และการเพิ่มขึ้นของกำไรสะสมในแต่ละปี

สภาพคล่อง

กระแสเงินสด

ณ สิ้นปี 2556 บริษัทฯ มีเงินฝากธนาคารจำนวน 266.08 ล้านบาท
ซึ่งเพียงพอที่จะชำระหนี้เจ้าหนี้การค้าทั่วไป เมื่อครบกำหนด รวมถึงภาษีเงินได้นิติบุคคล เงินปันผล
และอื่นๆ โดยไม่มีความจำเป็นที่จะต้องกู้ยืมเงินเพิ่มเติม
ซึ่งได้รวมการจัดสรรไว้สำหรับการลงทุนในอุปกรณ์ทางการแพทย์
รวมถึงการปรับปรุงต่อเติมสถานที่ให้การบริการ
ซึ่งเป็นการลงทุนตามแผนการดำเนินธุรกิจการให้การรักษาพยาบาลที่มีประสิทธิภาพ ทันสมัย
เพื่อการรองรับจำนวนผู้ป่วยที่เพิ่มมากขึ้นทุกปี

อัตราส่วนสภาพคล่องที่สำคัญ

อัตราส่วนสภาพคล่องของบริษัทฯ เพิ่มขึ้นจาก 2.50 เท่า ในปี 2555 เป็น 3.25 เท่า ในปี 2556
เป็นผลมาจากกระแสเงินสดจากการดำเนินงานที่เพิ่มมากขึ้น
เมื่อเทียบกับหนี้สินหมุนเวียนที่มียอดใกล้เคียงกับปีก่อน จึงทำให้มีอัตราส่วนสภาพคล่องที่ดีขึ้น

ปัจจัยและอิทธิพลหลักที่อาจมีผลกระทบต่อการดำเนินการหรือฐานะทางการเงินในอนาคต

ด้วยบริษัทฯ ตั้งอยู่ในเขตอุตสาหกรรมหลักของจังหวัดชลบุรี
ลูกค้าส่วนใหญ่จึงเป็นพนักงานจากโรงงานอุตสาหกรรม ทั้งจากในจังหวัดชลบุรีและจังหวัดใกล้เคียง
นอกจากนี้ จากการเติบโตของอุตสาหกรรมในพื้นที่ ทำให้บริษัทฯ มีฐานลูกค้าเพิ่มขึ้น
เพราะมีประชากรโยกย้ายเข้าสู่พื้นที่เพิ่มมากขึ้นอย่างต่อเนื่อง นับเป็นผลดีต่อธุรกิจของบริษัทฯ
อย่างไรก็ตาม การแข่งขันทางธุรกิจยังคงมีแนวโน้มที่จะสูงขึ้นต่อไปในอนาคต
คู่แข่งจากภาคเอกชนรายใหม่ ๆ ที่มีขนาดใหญ่เริ่มเข้ามาสู่ตลาดมากขึ้น
ในขณะที่โรงพยาบาลภาครัฐได้มีการปรับตัวยกระดับการให้บริการให้ดีขึ้น
โดยมีการตั้งศูนย์การแพทย์เฉพาะทางและคลินิกพิเศษนอกเวลา ทำให้ลูกค้ากลุ่มเป้าหมายของบริษัทฯ
ซึ่งส่วนใหญ่เป็นลูกค้าระดับกลาง มีทางเลือกในการรักษาพยาบาลมากขึ้น
อันเป็นปัจจัยความเสี่ยงหลักของโรงพยาบาลเอกชล

นอกจากความเสี่ยงข้างต้นแล้ว
ธุรกิจโรงพยาบาลในประเทศทุกแห่งยังอาจต้องประสบกับปัญหาการขาดแคลนบุคลากรทางการแพทย์
ซึ่งการผลิตบุคลากรดังกล่าว ต้องพึ่งพาภาครัฐเป็นหลัก ทำให้บริษัทฯ
ต้องแข่งขันกับผู้ประกอบการรายอื่นในการรักษาเจ้าหน้าที่ที่มีความรู้ความชำนาญให้อยู่กับบริษัทฯ
ส่งผลให้ต้นทุนในการดำเนินงานของบริษัทฯ เพิ่มขึ้นอย่างหลีกเลี่ยงไม่ได้

จากภาวะเศรษฐกิจในปัจจุบันนี้ ผู้ที่มีสิทธิใช้ประกันสังคม มักจะเลือกใช้สิทธินี้ก่อน ทำให้บริษัทฯ
มีจำนวนคนไข้ประกันสังคมเพิ่มมากขึ้นเป็นลำดับ เป็นผลให้บริษัทฯ ต้องรับภาระต้นทุนที่ปรับตัวสูงขึ้น
ทั้งจากนโยบายค่าแรงขั้นต่ำ 300 บาท
ที่ส่งผลให้โรงพยาบาลต้องมีการปรับอัตราเงินเดือนของเจ้าหน้าที่ทั้งองค์กร
เพื่อรักษาบุคลากรที่มีความรู้ ความสามารถ ให้คงอยู่กับโรงพยาบาล และต้นทุนค่ายา วัสดุการแพทย์
ค่าสาธารณูปโภค ฯลฯ ซึ่งสูงขึ้นเช่นกัน นอกจากนี้
โรงพยาบาลยังมีค่าใช้จ่ายที่ต้องส่งต่อคนไข้ประกันสังคมไปรักษาในโรงพยาบาลที่มีศักยภาพสูง
(Supra Contractor)
ทำให้ต้นทุนการรักษาพยาบาลโดยรวมของคนไข้ประกันสังคมคาดว่าจะมีการปรับตัวสูงขึ้นเช่นกัน
ในขณะที่รายได้ค่าบริการทางการแพทย์เหมาจ่ายที่บริษัทฯ
ได้รับจากสำนักประกันสังคมเป็นอัตราคงที่ตามจำนวนผู้ประกันตนที่ลงทะเบียนไว้
ซึ่งอาจไม่สัมพันธ์กับการเพิ่มขึ้นของอัตราการให้บริการ
จึงนับเป็นอีกปัจจัยหนึ่งที่อาจส่งผลกระทบต่อการดำเนินการของโรงพยาบาลเอกชล 2 ในอนาคต